**Am obosit**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am obosit să mă nasc din idee,

Am obosit să nu mor -

Mi-am ales o frunză,

Iată din ea mă voi naște,

După chipul și asemănarea ei, ușor

Seva răcoroasă o să mă pătrunză

Și nervurile îmi vor fi fragede moaște;

De la ea o să învăț să tremur, să cresc,

Și de durere să mă fac strălucitoare;

Apoi să mă desprind de pe ram

Ca un cuvânt de pe buze.

În felul acela copilăresc

În care

Se moare

La frunze.